
הצעת חוק איסור מימון טרור, התשס"ג-2003


היו"ר מיכאל איתן:

	אני פותח את הישיבה. על סדר היום – הצעת חוק איסור מימון טרור.

סיגל קוגוט:

	שלחנו נוסח לגבי ההכרזה. אתמול בלילה קיבלנו הערות. אני מציעה שנלבן את ההערות עם גורמי הממשלה, כשאת הנוסח נסגור בישיבה הבאה.

היו"ר מיכאל איתן:

	מה זאת אומרת נסגור בישיבה הבאה?

סיגל קוגוט:

	קיבלנו רק אתמול את הערות.

היו"ר מיכאל איתן:

	לא יהיה לזה סוף?

סיגל קוגוט:

יהיה לזה סוף. 

היו"ר מיכאל איתן:

	אני מציע שנסיים את עניין ההכרזה.

סיגל קוגוט:

אין לנו הרבה קצוות לסגור בעניין ההכרזה. נראה לי שבישיבה הבאה נוכל לסגור את הקצוות.

היו"ר מיכאל איתן:

	מה הבעיה?

סיגל קוגוט:

יש מחלוקת לגבי מי יכול לתקוף את ההכרזה. היתה החלטה שלך בישיבה הקודמת, שכל גורם שנפגע יוכל לתקוף. הממשלה לא מסכימה לזה. הדבר השני שיש לגביו מחלוקת זה מה יהיה כתוב בחוות הדעת שמגישות רשויות הביטחון לממשלה במידה ולא מקבלים את הראיות הגולמיות.

היו"ר מיכאל איתן:

איפה זה יופיע בחוק?


סיגל קוגוט:

	יש סעיף שניסחתי.

היו"ר מיכאל איתן:

חוץ מזה הכל סגור?

סיגל קוגוט:

האם רשות הביטחון צריכה לכתוב שהיא משוכנעת שיש במדינה זרה מידע אמין, או שצריך שיהיה כתוב בחוק  - זה דבר שהתנגדתי לו - שהמידע שרשות הביטחון מקבלת הוא על סמך סיכום מידע?  

היו"ר מיכאל איתן:

מה זה סיכום מידע?

סיגל קוגוט:

איזה שהוא מסמך שאומר שיש ראיות. זה יכול להיות ברמת פירוט גבוהה או ברמת פירוט נמוכה.   

דנית אגסי:

מה שמקובל בין מדינות זה לא להעביר מקורות אלא להעביר איזו שהיא פאראפרזה. רצינו לבטא את זה בסיכום מידע. כאן אנחנו לא מגבילים, אלא קובעים איזה שהוא סף מינימום.

סיגל קוגוט:

אם נקבע שחבר בני אדם עוסק בטרור במדינה זרה, חוות הדעת של רשות הביטחון צריכה לומר שקיים מידע מודיעיני מהימן בידי רשות מוסמכת במדינה זרה.

רואי דיק:

את זה היא לא תוכל להגיד, כי אתה לא תמיד יודע מה המקורות המודיעיניים שלה.

היו"ר מיכאל איתן:

צריך להחליט לפי המציאות, כי את לא תוכלי לשנות אותה.

סיגל קוגוט:

במידה מסויימת אני אשנה.

היו"ר מיכאל איתן:

לא תשני.

סיגל קוגוט:

ראיתי במדינות זרות ששיתוף הפעולה המודיעיני השתפר כתוצאה מהחוקים האלה. למה אני לא יכולה לדרוש ששרות הביטחון יתעניין אצל המדינה הזרה? גם זה לא?

דני גבע:

אין דבר כזה.

סיגל קוגוט:

	האם אין לכם קשר עם שירותי ביטחון אחרים שיכולים להגיד לכם שהמידע מהימן?

היו"ר מיכאל איתן:

הם לא יכולים לדעת אם המידע מהימן או לא. את דורשת שהם יבואו ויגידו שהמידע מהימן. אין להם את הכלים, גם לא יתנו להם את הכלים לבדוק אם המידע מהימן או לא. יכול להיות שעובדים עליהם.

סיגל קוגוט:

	אם יש להם חשד שעובדים עליהם, אז הם לא צריכים להכריז פה על אדם שעוסק בטרור.

היו"ר מיכאל איתן: 

זה צד אחר של המטבע. יש דברים שאת יכולה להתייחס אליהם, ויש דברים שאת לא יכולה להתייחס אליהם. את יכולה להתייחס למשקל שממשלת ישראל צריכה לייחס להודעות שהם יביאו, אבל להגיד שהם יביאו הודעה שהם יגידו עליה שהיא מהימנה, זה אומר שהם צריכים לבדוק אם ההודעה אכן מהימנה על ידי שליחת שליח. עד איזו רמה הם צריכים לרדת? 

סיגל קוגוט:

	רמה מסויימת.

היו"ר מיכאל איתן:

תביאי בחשבון שאת זה יהיה קשה לשנות, או כמעט בלתי אפשרי. את צריכה להביא בחשבון שיקול אחר לגמרי. הם יודעים מה קורה בשטח. פעם אחר פעם הם אמרו שהם לא מוסרים ולא מקבלים. הם עדיין חיים מפי עדויות שהם מקבלים. אנחנו לא נשנה את רמת הגילוי והיכולת שלהם להביא את מה שיש בפניהם. הם אמרו כאן שלא יהיה להם חומר.  

סיגל קוגוט:

השאלה מה אתה דורש כדי לוודא שהחומר בסדר.

היו"ר מיכאל איתן:

מה זה בסדר?

סיגל קוגוט:

שאי אפשר להביא בשום פנים ואופן משהו אחר. הממשלה שלנו ממילא לא תראה את החומר.

היו"ר מיכאל איתן:

גם הם לא יראו. יתנו להם מכתב על כך שפלוני אלמוני מעורב בטרור.


סיגל קוגוט:

השאלה מה רמת הפירוט שאתה דורש. ככל שאתה דורש פחות כך ההשתדלות פחותה. אתמול הביאו לי מודל של חקיקה. 

היו"ר מיכאל איתן:

גברתי, הניירות שלך לא מעניינים אותי. אותי מעניין מה האנשים בשטח אומרים. אותי מעניין מה כתוב בעיתון? 

סיגל קוגוט:

לא מה שכתוב בעיתון, אלא מה כתוב בחוקים ומה עושים בתי משפט במדינות זרות.

היו"ר מיכאל איתן:

אני לא סומך על שום מסמך. אני רוצה לדעת מה האנשים האלה בפרקטיקה אומרים לי. אם הם אומרים לי שהם לא יקבלו את החומר הגולמי.

אריה שטרמר:

לא מועברות ראיות. מדובר בערוץ שמעביר ידיעות אחד לשני. זה שקיבל את הידיעה הוא זה שקובע את השימוש בה. האינטרס של מדינת ישראל כשהיא מעבירה מידע הוא להגן על המקור שלה.

היו"ר מיכאל איתן:

אנחנו יכולים להגיד שאנחנו מסתפקים בהדדיות, כלומר להכריז על מישהו כאן שעוסק בטרור, למרות שאין לנו שום ראיות רק מכתב מראש שירותי הביטחון של אותה מדינה שאומר שאותו אדם עוסק בטרור. אתם מביאים את זה לממשלת ישראל.  אם שואלים אתכם למה אתה מוכנים על דבר כזה לפעול, אתם אומרים שגם כשאתם פונים לאותה מדינה אתם לא נותנים לה שום דבר. אתם גם יכולים להגיד שבגלל בעיות כל כך מסובכות עם  טרור, הסיכוי שאנשים יפנו אליכם הוא יותר קטן מאשר הסיכוי שאתם תפנו לאחרים ולכן אין עניין של הדדיות. לפעמים יש עסקים שאתה אומר שאתה תשקיע אלף והאחר ישקיע רק 500 . למה? יש כל מיני דברים שמאפשרים את הסיטואציה הזאת. לפעמים אתה לוקח על עצמך תנאים יותר קשים. 

	יכול להיות מן מצב שקובעים רף מסויים. במקרים שהמדינה תעמוד ברף ניתן לה, אבל במקרים שהיא לא תעמוד לא ניתן לה. גם זה יכול להיות. אותי לא מעניין מה כתוב במקומות אחרים, אותי מעניין מה הצרכים שלכם. אתם צריכים להסביר לנו איך הדבר הזה עובד.

אריה שטרמר:

אתם צריכים לקבוע את גובה הרף. לא מקובל לדרוש ראיות או לברר את המקור של המידע. אתה לא יכול לבוא ולדרוש מקורות ממי שמעביר לך מידע. 

היו"ר מיכאל איתן:

איזו רמת מידע אתם מקבלים? האם ראש שירותי הביטחון במדינת חוף הדקל שולח לכם מכתב שבו הוא מבקש שתכריזו על מיכאל איתן כעוסק בטרור כי הוא מעורב בא', ב', ג',  או שהוא רק כותב לכם שהוא עוסק בטרור?

יצחק וכטל:

אנחנו הפרדנו בין אחד שיושב בתל-אביב לאחד שלא יושב בתל-אביב.

היו"ר מיכאל איתן:

איפה הוא יושב?



יצחק וכטל:

בחוף סנגל למשל.

רואי דיק:

זה תלוי מול איזו מדינה אנחנו עובדים.  יש מדינות שיתנו פחות מידע, יש כאלה שיתנו יותר מידע.  על המידע שהאמריקנים נותנים אתה יכול לסמוך. אף רשות רצינית לא תחשוף בפניך את מקור המודיעין שלה, לכן גם  לא תוכל לאמת את הידיעה.  יש פאראפרזות וסיכומי מידע שנותנים, שזה יותר משורה אחת. אנחנו יכולים להסתכל על זה. אם זאת רשות מהימנה זה מספיק בשבילנו כדי להכריז.

היו"ר מיכאל איתן:

איך זה בא לידי ביטוי בניסוח?

רואי דיק:

אנחנו מציעים לכתוב כך: אם הרשות המוסמכת במדינה זרה העבירה סיכום מידע אשר ממנו עולה כי אדם או חבר בני אדם עוסק בטרור, הרשות המוסמכת במדינה זרה מהווה גורם מהימן על רשויות הביטחון. רשות הביטחון השתכנעה כי יש לקבל את המידע בהסתמך על סיכום המידע. בידי רשות הביטחון אין תשתית ראיתית אחרת.

דנית אגסי:

הסעיף הרביעי אומר שגם מידע נוסף צריך להעביר.

סיגל קוגוט:

השאלה אם היא צריכה להשתכנע שאי אפשר להשיג מידע. את אומרת לאנשים שאם יש להם מידע שיביאו, אבל אם אין להם אז שלא יתאמצו. אני כתבתי שהרשות צריכה להשתכנע שהמידע בסדר. אני כתבתי שרשות הביטחון  צריכה לומר לממשלה שלא ניתן בנסיבות העניין להציג בפניה את התשתית, ושלא קיימת תשתית ראיתית אחרת שניתן להציג בפניה.

היו"ר מיכאל איתן:

מה ההבדל?

רואי דיק:

השאלה היא אם צריך ללכת למידע מודיעיני, או שמספיק שנבדוק שהרשות מהימנה ושסיכום המידע הוא סביר.

סיגל קוגוט:
	
	למה לכתוב סיכום מידע?


דנית אגסי:

	אם יש משהו יותר מוצלח מסיכום מידע שיבטא את העובדה שזה לא מידע מקורי אנחנו נשמח.


היו"ר מיכאל איתן:

	יש עוד הערות חוץ מהעניין של סיכום מידע?

תמי סלע:

	ב-4 כתוב שרק אם מצוי בידה מידע נוסף היא צריכה להעביר.

היו"ר מיכאל איתן:

	אז נמחוק את 4.

סיגל קוגוט:

מה פתאום למחוק את 4? אתה רוצה להגיד שאם יש דרך אחרת להשיג ראיות גלויות, שייעשה מאמץ לעשות את זה. לפעמים נגד אותו אדם שיש עליו מידע מודיעיני פתחו הליך בבית משפט. 

היו"ר מיכאל איתן:

מה רע בביטוי "רשות הביטחון העבירה לגורם המכריז ראיות נוספות הנוגעות לעניין אם מצויות בידה"? מה זה פוסל את מה שאמרת?

סיגל קוגוט:

זה לא פוסל. לכתוב שרשות הביטחון השתכנעה שלא קיימת תשתית ראיתית אחרת שיכולה להיות מוצגת בפני הממשלה,  זה לא דומה לאם יש לי משהו אני מעביר ואם אין לי משהו אני לא מעביר. זה לא שונה בצורה מהותית, אבל זה מטיל חובת בירור.

היו"ר מיכאל איתן:

אני לא רוצה חובת בירור.

סיגל קוגוט:

אם רשות השתכנעה שלא קיימת תשתית ראיתית אחרת, זה שונה ממצב שאם במקרה היה לה במאגר מידע היא העבירה אותו ואם לא היה לה אז היא לא ביררה. זה לא מטיל נטל שאי אפשר לעמוד בו, אבל זה מטיל איזו שהיא אחריות.

היו"ר מיכאל איתן:

האחריות היא על אלה שצריכים להחליט.

סיגל קוגוט:

אבל אתה כתבת שזה מהווה יסוד סביר. 


היו"ר מיכאל איתן:

הממשלה תשאל את רשות הביטחון אם יש לה דברים נוספים. מה, היא תשקר? 

סיגל קוגוט:

לא רק אם יש לה דברים נוספים, אלא אם היא ביררה שאפשר להשיג דברים אחרים. מה איכפת לך לכתוב את זה?

היו"ר מיכאל איתן:

אני לא רוצה לכתוב את זה. סיימנו את הויכוח. אני עומד על זה שכל אדם יוכל לתקוף.  

דנית אגסי:

סיכמנו בדיון הקודם שיש כמה גורמים שיכולים לתקוף, כאשר אחד מהם זה הגורם המוכרז. יש עוד גורמים שיכולים להיפגע מעבר לגורם המוכרז: א. אותו גורם שבגלל התפיסה המנהלית נפגעו הזכויות שלו ב. אדם שעבר עבירה בגלל ההכרזה. לגבי הגורם שבגלל התפיסה המנהלית נפגעו הזכויות שלו אמרנו שכשנגיע לפרק התפיסה המנהלית נראה אם בהגנה על זכויות צד ג' יש מענה. 

אריה יוסקוביץ:

לא נאמר כזה דבר.

סיגל קוגוט:

מה שחשוב זה ההכרעה העקרונית על כך שאפשר לתקוף את ההכרזה. זאת ההחלטה.

אריה יוסקוביץ:

בוועדה המייעצת.

היו"ר מיכאל איתן:

מה שאמרה סיגל זאת עמדתי. בזה נגמר העניין. 

דנית אגסי:

השאלה היא אם אותו גורם, שעבר עבירה בגלל שהוא פעל מול גורם מוכרז, יוכל לתקוף במסגרת תקיפה ישירה.

סיגל קוגוט:

כרגע החלטנו שכן.  

דנית אגסי:

האינטרס המוגן בעינינו בעבירות זה שהגורם שיודע שX הוכרז לא יקיים איתו איזה שהם קשרים. האינטרס המוגן שלנו הוא לא שאדם לא יקיים קשרים עם טרוריסט.


היו"ר מיכאל איתן:

עדיין יש הבדל בין אדם שידע שמישהו מוכרז והיתה הצדקה להכרזה, לבין מישהו שידע שהכריזו אבל כל ההכרזה בטעות יסודה. 

דנית אגסי:

אם המדינה קבעה שX טרוריסט, אסור לך לקיים איתו מגעים.

סיגל קוגוט:

אבל המדינה פה קובעת שX טרוריסט גם על סמך ראיות לא טובות. גם את זה צריך להביא בחשבון.

דנית אגסי:

השאלה היא אם זה צריך לבוא לידי ביטוי במסגרת עבר עבירה, או במסגרת טיעונים לעונש.

היו"ר מיכאל איתן:

אני חושב שמדובר בשתי עבירות שונות.  

סיגל קוגוט:

אמרנו שאם מישהו מבקש לבטל, אז בהליך הביטול יציגו ראיות, לא רק  פאראפרזות.  

היו"ר מיכאל איתן:

איך זה יכול להיות? 

דני גבע:

זה לא יהיה.

סיגל קוגוט:

אם חשוב למדינה הזרה שיחרימו לאדם רכוש, אז ימצאו את הדרך להביא ראיות קצת יותר טובות. יש הבדל בין הכרזה ראשונית לתהליך תקיפה, כי אז המדינה הזרה תעשה את החשבון שלה.

היו"ר מיכאל איתן:

אני מסכים, אבל השאלה היא אם הם יביאו ראיות. 

סיגל קוגוט:

אמרנו יסוד סביר. אני חושבת שפאראפרזה יכולה לפעמים להיות יסוד סביר.  צריך שיהיה ברור שבהליך של ביטול הראיות צריכות להיות ברמה של יסוד סביר.

תמי סלע:

יסוד סביר זה לא פלילי, זה ראיות מינהליות.

היו"ר מיכאל איתן:

יסוד סביר מקובל עלי. יודעים מה זה יסוד סביר במדינת ישראל. השופטים ידעו  מה צריך לעשות.

סיגל קוגוט:

צריך שיהיה ברור שאין את אותה חזקה שאומרת שפאראפרזה זה תמיד יסוד סביר.

היו"ר מיכאל איתן:

יש כאלה שחוששים שאף פעם זה לא יהיה. סגרנו את העניין הזה?

סיגל קוגוט:

את הרעיון הבנו. נביא לכם נוסח לפעם הבאה. הליך הביטוי צריך להיות ראיות של יסוד סביר.

היו"ר מיכאל איתן:

אנחנו מסכימים שפאראפרזה תהיה בסיס ליסוד סביר, אבל לא הראיה היחידה שגורמת לכך שזה הופך להיות יסוד סביר. במקרים מסויימים כשהפאראפרזה תהיה משכנעת, מגובה בעדויות נוספות שאומרות מאיפה היא הובאה, מי הם שירותי הביטחון שהביאו אותה, אז היא תיחשב כיסוד סביר, אבל..

סיגל קוגוט:

אי אפשר לקבוע שפאראפרזה תמיד תהיה יסוד סביר כי תלוי איזו פאראפרזה זו.  אתה משווה פאראפרזות של שירות חשאי קנדי לאיזה מכתב מבאלי?

היו"ר מיכאל איתן:

אני מסכים. המשמעות לביטוי "יסוד סביר" היא שכאשר תהיה בקשה לביטול ותצטרכו להוכיח שאין לבטל את הבקשה,  לא יסתפקו  במה שהיה בישיבת הממשלה, אלא יבקשו בירור אחר. אנחנו מאמינים שמערכת הבקרה על הפעולה תהיה הגיונית. מדוע? כי הוועדה תצטרך להשתכנע ביסוד סביר. אם מישהו אחר כך יגיע לביקורת שיפוטית, בית המשפט יסתכל ויגיד שהוא מקבל את זה שגם פאראפרזה היא יסוד סביר להניח. יהיו מקרים אחרים בהם יגידו: הפתק ששלח מלך זולו לא מספיק. 

דני גבע:
	
אז למה להכריז?

היו"ר מיכאל איתן:

אל תכריז. 

דני גבע:

	האבחנה הזאת היא מלאכותית.

היו"ר מיכאל איתן:

	אז אני רוצה יסוד סביר גם בהכרזה.

דני גבע:

	שיהיה.

דוד ליבאי:

סוף סוף אתה צודק.  יש מצב שמישהו הכתיב לך משהו ואתה לא יודע כלום. יש סיטואציה של חשד. אני סבור שלדרוש מכם תשתית ראיתית זו משימה קשה בשבילכם, בייחוד בפורום פוליטי. אני חושב שלהיות כנוע לאיזה תכתיב ללא שום מידע נוסף שמדינה זרה מחליטה זה דבר שאסור שיהיה. אינני יודע מה האינטרס שלה. מותר לי לחשוד שארגון בטחוני אחד עושה הסכם עם ארגון בטחוני שני. ביקורת מוכרחה להיות, לכן אי אפשר להסתפק בהכרזה חיצונית כשלעצמה. אתה צריך לשאוף לתת תמריץ למדינה אחרת לתת לך מידע. אם היא מעוניינת והעניין שלה רציני, תעודד אותה  לתת מינימום של מידע. אתה תחליט אם המידע הזה מצדיק לפנות לממשלה. המידע הזה מהווה יסוד סביר. זה הכל. הראשון שילך לבג"ץ בלי שיש יסוד סביר יפיל את החלטת הממשלה. 

היו"ר מיכאל איתן:

אנחנו מסכימים לכתוב יסוד סביר מהתחלת החוק.

דני גבע:

אני רוצה לחזור להצעה המקורית. ההצעה המקורית מדברת על כך שיש לממשלה יסוד סביר להניח.  היא רשאית לקחת בחשבון את ההכרזה שניתנה.

היו"ר מיכאל איתן:

זה מתאים לך?

סיגל קוגוט:

זה מתאים גם לי.  

היו"ר מיכאל איתן:

אנחנו קבענו מדרגה. אמרנו שניתן בשלב הראשון לאותו פורום אפשרות להכריז בתנאים מופחתים, לא ביסוד סביר, כאשר בשלב הבירור צריך להביא יותר. אם אתה אומר לי שאתה מוכן להביא מהשלב ההתחלתי יותר, אין לי בעיה עם זה. 

דנית אגסי:

	הנוסח של הוועדה היה כזה: "הוועדה המייעצת תדון בבקשה ותביא את המלצתה בפני הממשלה לאחר שניתנה למבקש הזדמנות להביע את טענותיו בפניה". במקום הסייפה של הנוסח שהוצע על ידי הוועדה אנחנו מציעים את הנוסח הבא: "מצאה הוועדה כי לא מתקיים יסוד סביר להניח כי אדם או חבר בני אדם הוא אדם העוסק בטרור או ארגון העוסק בטרור לפי העניין, תמליץ לממשלה לבטל את ההכרזה".

רואי דיק:

	זה יסוד סביר להניח.


סיגל קוגוט:

לא רק. בסעיף הקודם כתוב שיסוד סביר להניח זה אך ורק סיכום מידע. צריך להיות ברור שהסעיף הזה לא חל פה. אתם רוצים שתמיד פאראפרזה תהיה מספיקה. אני רוצה שיהיה ברור שבהליך של הוועדה המייעצת אי אפשר יהיה להגיד שרק הפאראפרזה היא יסוד סביר. הנוסח צריך לשקף את זה שפאראפרזה היא לפעמים יסוד סביר ולפעמים לא.  

רואי דיק:

	ועדה בראשות שופט יודעת לצקת תוכן ליסוד סביר להניח. 

סיגל קוגוט:

גם הממשלה יודעת לצקת תוכן ליסוד סביר. 

היו"ר מיכאל איתן:

אני מוכן בשלב הראשון שהפאראפרזה תהיה יסוד סביר, ובשלב שני שהיא לא תהיה.

סיגל קוגוט:

אז הנוסח שלי הוא זה שצריך להתקבל.  

רואי דיק:

	בשלב השני לא כתבנו פאראפרזה כשלעצמה, כתבנו שיקול דעת לוועדה.

סיגל קוגוט:

אבל זה עולה מהסעיף הקודם. הגישה שלכם בריישה צריכה להיות תואמת לגישה שלכם בסייפה. לא יכול להיות שבסייפה יהיה יסוד סביר כי השופט ידע מתי כן ומתי לא, ואילו בריישה יהיה כתוב במפורש שסיכום דברים מספיק כי בממשלה יושבים מטומטמים שלא ידעו מתי כן ומתי לא.

דנית אגסי:

	מהותית אנחנו מסכימים שיכולות להיות סיטואציות שפאראפרזות כן, אפילו במקרה של ביטול. אנחנו גם מסכימים לכך שזה לא יהיה תמיד המצב. זה העניין?

היו"ר מיכאל איתן:

העניין הוא שיכול להיות מצב שבו תהיה פאראפרזה ואין הכרזה.

רואי דיק:

	יכול להיות מצב כזה. לכן כתבנו ראיה.

סיגל קוגוט:

	אנחנו כתבנו שהפאראפרזה זה היסוד סביר.

דנית אגסי:

אנחנו כתבנו את המינימום. ברור שסיכום מידע של 2 מילים לא יספיק. 

היו"ר מיכאל איתן:

מי אמר את זה? ואם יהיו 3 מילים?  

רואי דיק:

לכן יש ביקורת שיפוטית. 

אריה יוסקוביץ:

אני מניח שהשירותים שלנו לא יעשו בזה שימוש לרעה או שימוש ציני. תנו להם את מירב הגמישויות. שימו את המבחן של יסוד סביר לאורך כל התהליך.

סיגל קוגוט:

אנחנו מוכנים לזה. מי שלא מוכן לזה זאת  הממשלה, כי  הם רוצים לכתוב בפירוש בחוק שפאראפרזה זה יסוד סביר. בואו נכתוב שיהיה לוועדה שיקול דעת כך שלפעמים הפאראפרזה תהיה יסוד סביר ולפעמים לא.

תמי סלע:

אפשר לכתוב אחרי הסייפה שלנו כך: "אלא אם יש בהם לכשעצמם יסוד סביר להניח". 

דני גבע:

למה צריך שני שלבים?

היו"ר מיכאל איתן:

נניח קיבלת פאראפרזה ואתה פונה למי ששלח לך כדי לקבל תוספת. זה אומר שגם הצלחת בשלב הראשון, גם ביצעת את הפעילות המבצעית וגם קיבלת את האישור בהמשך. עכשיו ניקח מצב שאנחנו כותבים מהתחלה שאתה צריך את העיבוי, שזה יכול להביא למצב שהסוסים ברחו מהאורווה. מה רע לך שהיתה לך אפשרות קודם? אם אתה חושב שהפאראפרזה טובה אל תבקש. מה איכפת לך שנותנים לך רף יותר נמוך?

דני גבע:

ברוב המקרים לא נעבור את הרף של שלב ב' וזה יבוטל מלכתחילה.

היו"ר מיכאל איתן:

אבל אתה מעביר את שלב ב' לשלב א'. אתה חושב שאם אני אעביר לך את ב' לא' אז בא' הורדתי לך את הרף? לא.  אם ב' מתבטל אז הרף של ב' עובר לא'.

אריה יוסקוביץ:

ואם לא יתקיים שלב ב'?

היו"ר מיכאל איתן:

אז מישהו יאכל אותה.  עצם זה שלא יהיה שלב ב' מוכיח ששלב א' היה חזק דיו. אם מישהו נפגע אין שום סיבה שהוא לא יבוא. הוא יכול להרים טלפון לעו"ד ולבקש שייצג אותו. 

סיגל קוגוט:

בהליך הביטול הוועדה תדון באם היא שוכנעה שיש יסוד סביר. הסעיף על הממשלה לא יחול, אלא אם כן שוכנעה הוועדה כי יש במידע כאמור באותם סעיפים כדי להוות  יסוד סביר. אז היא בוחנת את טיב הפאראפרזה. 

רואי דיק:

זה יופיע גם בד'.

סיגל קוגוט:

	כן.

דני גבע:

אני נרתע מלכתוב בהגדרות יסודות שצריך להוכיח אותם ויש קושי להוכיח אותם. כשאנחנו מכניסים מושגים כמו בעל תפקיד מרכזי, בעל תפקיד ניהולי, איך אני אוכיח את זה? 

תמי סלע:

גם בארגוני פשיעה זה היה סוג הדברים שעליהם היו עבירות.

היו"ר מיכאל איתן:

אתה אומר שמה שקשה להוכיח וצריך להוכיח אפשר למחוק. זה המסקנה של מה שאמרת.

דני גבע:

כשכתוב בהגדרה יסודות מסויימים אני חייב להוכיח אותם כדי שההגדרה תתקיים. אני אמרתי שחבר בארגון טרור הוא חבר בארגון טרור, לא משנה מה הוא עושה. את זה לא קיבלתם. מה שסוכם זה שלא תהיה כל התוספת הזאת של תפקיד ניהולי. הניסוח צריך להיות כזה: אדם העוסק בסיוע ובשידול למעשה טרור, או שהוא חבר בארגון טרור - חזקה שהוא עוסק בטרור אלא אם הוא יפריח את זה.

היו"ר מיכאל איתן:

נכון.

סיגל קוגוט:

אנחנו אמרנו שאדם שעוסק בטרור הוא מי שמבצע או בעל תשתית.. 

דני גבע:

צריך למחוק את הסייפה. 

סיגל קוגוט:

למה? אנחנו רוצים את שניהם, שאפשר יהיה או זה או זה. 

דני גבע:

	לא כתבתם שהוא חבר בארגון טרור.

סיגל קוגוט:

כי בהכרזה אמרנו שהחברות היא ראיה לכאורה שהאיש עוסק בטרור. יכול להיות שהוא יגיד שבאו ורשמו את כל הכפר שלו, כשהוא בסך הכל צייר סיסמאות על בתים. יכול להיות שבמקרה הזה לא יכריזו עליו. אם הוא יגיד שהוא שלח אנשים אז כן יכריזו עליו.

דני גבע:

השמטת את היסוד הזה של החבר.

סיגל קוגוט:

כי סוכם שזה יהיה רק ראיה. יש מקרים שהחברות היא מאוד פסיבית. למי אתה מחרים? למישהו שרשמו אותו עם כל הכפר כשהוא לא עשה כלום? אתה דורש ממנו הסבר, אבל זה לא אוטומטי. הוועדה החליטה שאם הוא עושה מעשה או שיש לו תפקיד זה אוטומטי, אבל אם הוא רק חבר - וחברות יכולה להיות מנעד של התנהגויות - יהיה עליו נטל להוכיח, זה לא יהיה אוטומטי. 

רואי דיק:

אני לא יודע אם זה שמעביר את הכספים הוא מרכזי או ניהולי. 

סיגל קוגוט:

תן לי מילה שמאפיינת מישהו שהוא פעיל.

היו"ר מיכאל איתן:

אפשר להגיד בעל תפקיד פעיל.

דני גבע:

יש הרבה מאוד החלטות מנהליות, אפילו החלטות מנהליות בעלות השלכות יותר חמורות על הפרט או על הרכוש של הפרט.

היו"ר מיכאל איתן:

תביא לי את כל הדוגמאות האלו על-מנת שגם שם תהיה ביקורת..

דני גבע:

זה בדיוק מה שאני רוצה למנוע. אי אפשר להקים מנגנוני סרק. 

היו"ר מיכאל איתן:

זה לא מנגנוני סרק. יש לזה השלכות על בני אדם.

דני גבע:

למה הממשלה צריכה לבדוק את עצמה?


היו"ר מיכאל איתן:

אנחנו בסך הכל אזרחים במדינה הזאת. אתה מייצג את השלטון. באים האזרחים ואומרים לשלטון לבדוק את עצמו פעם בכמה שנים.  אתה אומר שאתה לא יכול לבדוק. איזו גישה זאת?

דני גבע:

הסעיף פה מנוסח כך שצריך להביא ראיות נוספות, לא רק לבדוק אם נתקיימו הנסיבות.

היו"ר מיכאל איתן:

אנחנו לא מבקשים שתעשו חקירה על כל אחד.

תמי סלע:

הניסוח של עובדות חדשות או נסיבות שהשתנו מאוד מקובל בעיון חוזר.

סיגל קוגוט:

הם רוצים שהביקורת תהיה אך ורק אם יש עובדות חדשות, לא על התשתית הראשונה.

רואי דיק:

לא סביר שכל פעם תעשה בחינה מחדש. 

היו"ר מיכאל איתן:

אדם יכול לצאת מהרשימה על ידי זה שהוא בעצמו יוזם פנייה. יש מצב אחר שבו לרשות הגיעו ידיעות, עובדות ונסיבות אחרות שמביאות אותה למחוק. זה לא תלוי בתקופות, זה גם לא קשור לביקורת תקופתית. יש מצב של ביקורת תקופתית. אנחנו מבקשים מהרשות אחת ל-3 שנים לראות אם הנסיבות שהיו עדיין עומדות בעינן. 

סיגל קוגוט:

עומדות בעינן זה לא רק אם התגלו דברים חדשים.

היו"ר מיכאל איתן:

מה אנחנו רוצים שהם יבדקו.

סיגל קוגוט:

זה מה שכתבתי. הם רוצים שהביקורת התקופתית תהיה רק אם יש משהו חדש. 

רואי דיק:

	אנחנו כתבנו שכשתובא ההכרזה בפני הוועדה המייעצת היא תבחן אם השתנו הנסיבות או התגלו עובדות חדשות אשר בגינן לא מתקיימים התנאים.

סיגל קוגוט:

ואני כתבתי "וכי לא מתקיימים התנאים". 



היו"ר מיכאל איתן:

אנחנו מדברים כרגע רק על הביקורת התקופתית. אם יש נסיבות חדשות זה ממילא נמחק.

סיגל קוגוט:

	לא תמיד. הביקורת התקופתית גם עוסקת בעובדות חדשות, כי לפעמים התגלו עובדות חדשות והמדינה לא טורחת להגיד את זה.

היו"ר מיכאל איתן:

 אני רוצה שיהיה ברור שברגע שנודע להם שהנסיבות לא מוצדקות הם ימחקו.  הם לא יכולים להגיד שנודע להם אבל הם מתעצלים לעשות את זה.

סיגל קוגוט:

היום זה לא כתוב כך.

היו"ר מיכאל איתן:

אני מבקש שככה זה יהיה כתוב. אני רוצה שתוטל עליהם חובה למחוק אותו.  זה לא נוגע לביקורת שיפוטית. 

דנית אגסי:

זאת כמו כל החלטה מנהלית. כאשר יש נסיבות חדשות שמראות שההחלטה המנהלית לא היתה מוצדקת..

היו"ר מיכאל איתן:

מה קורה כשהגורמים המופקדים על הנושא הזה יודעים שהנסיבות כבר לא מצדיקות את ההכרזה? איפה מוטלת עליהם חובה למחוק את זה?

דנית אגסי:

זאת כמו כל החלטה מנהלית, שכאשר יש שינוי נסיבות.. 

היו"ר מיכאל איתן:

אני מבקש שיהיה כתוב שהם חייבים למחוק. 

סיגל קוגוט:

אני מקבלת את ההערה. אנחנו צריכים בביקורת התקופתית לעמוד על זה שהנוסח שאנחנו הצענו יישאר.

רואי דיק:

אנחנו כתבנו כך: "הכריזה הממשלה על אדם או חבר בני אדם לפי סעיף 2 או 2א וחלפו 3 שנים ממועד פרסום ההכרזה או ממועד הביקורת התקופתית האחרון, תובא ההכרזה בפני הוועדה המייעצת". היא תבחן אם השתנו הנסיבות או נתגלו עובדות חדשות אשר בגינן לא מתקיימים התנאים להכרזה לפי חוק זה. 

סיגל קוגוט:

מה ההבדל בין שני הנוסחים? לפי הנוסח של רואי היא בודקת רק אם ישתנו הנסיבות או התגלו עובדות חדשות אשר בגינן התנאים להכרזה עדיין קיימים, ולפי הנוסח שלי היא לא רק  בוחנת אם השתנו הנסיבות או נתגלו עובדות חדשות, אלא גם בודקת אם עדיין מתקיימים התנאים.

רואי דיק:

בכל מקרה תהיה ביקורת תקופתית. אני לא רוצה לחזור לעניין הזה של בחינה מחדש. בוחנים אם יש ראיות חדשות. אם היו ראיות חדשות תשתנה ההמלצה, אבל אם לא היו ראיות חדשות תישאר ההחלטה.  

דוד ליבאי:

איזה ערכים משרד המשפטים מייצג כאן? ודאי שכולנו רוצים להלחם בטרור. אנחנו מחפשים איזונים, על-מנת שיישאר משהו מהקונספציות היסודיות של זכויות אדם במדינה דמוקרטית. אני רואה שמשרד המשפטים הרבה פעמים יותר קיצוני משירותי הביטחון. 

רואי דיק:

	זאת הצעה שלנו, לא של משרד המשפטים.

דוד ליבאי:

גם אני רוצה להילחם עד חורמה בטרור. אומר היושב-ראש שהוא מוריד את הסף למינימום. הוא רוצה שבתנאים האלה תהיה ביקורת.

רואי דיק:

אנחנו מסכימים לביקורת.

דוד ליבאי:

היועצת המשפטית של הוועדה הציעה שהביקורת תהיה עניינית. למה להגביל את הוועדה? מי שעושה את הביקורת זה הגוף הכי נאמן עליכם. אתה לא סומך גם על הגוף הזה שעושה את הביקורת?


היו"ר מיכאל איתן:

זה לא שהם לא סומכים, הם פשוט מתעצלים. הם עד כדי כך מקבלים גיבוי, שהם אומרים שהם לא צריכים את כאב הראש הזה. הם רוצים שהאדם יבוא אליהם. המנגנון של מעצר מנהלי הוא מנגנון דומה. האיזון הביא לכך שמצד אחד נתנו את האפשרות של מעצר מנהלי, ומצד שני נתנו את הביקורת התקופתית. שם הביקורת היא פי 1000 יותר קשה, כי היא ביקורת של המערכת השיפוטית.  אני הגעתי למסקנה שצריכה להיות ביקורת אחת ל-4 שנים.

רואי דיק:

	השאלה היחידה שנותרה היא אם הביקורת התקופתית תהיה על כל ההליך מחדש או רק על הדלתא..





היו"ר מיכאל איתן:

על כל ההליך. אם הם ידעו שיש ביקורת הם יהיו יותר רגישים. אנחנו לא משנים פה סידרי בראשית. פעם ב-4 שנים יגידו אם הרשימה תקפה. 

דוד ליבאי:

מה שמציעים פה זה הכל לטובת האינטרס הזה של מלחמה בטרור.  

היו"ר מיכאל איתן:

פרק ב': הכרזה על ארגון או על אדם כעוסק בטרור 2. שוכנעה ועדת השרים לביטחון לאומי כי אדם עוסק בטרור, רשאית היא להכריז על אותו אדם שהוא אדם העוסק בטרור. 2א (א) היה  לממשלה יסוד סביר להניח כי אדם או חבר בני אדם, שנקבע לגביו מחוץ לישראל שהוא עוסק בטרור, הוא אדם העוסק בטרור או ארגון העוסק בטרור, לפי העניין, רשאית היא להכריז על אותו אדם וא על אותו חבר בני אדם שהוא אדם העוסק בטרור או ארגון העוסק בטרור, לפי העניין; (ב) בסעיף זה – "נקבע מחוץ לישראל" – נקבע על ידי מדינה זרה בעקבות הליכים שננקטו בה על פי דיניה או נקבע על ידי מועצת הביטחון של האומות המאוחדות או על ידי מי שהיא הסמיכה לכך; "אדם", "חבר בני אדם" – אדם שאינו אזרח ישראלי או תושב ישראל; חבר בני אדם שמרכז עסקיו אינו בישראל ואם הוא תאגיד גם אינו רשום בישראל. 

סיגל קוגוט:

אתם אמרתם שאתם רוצים להפנות את זה לחוק להארכת תוקפן של.. לשעת חירום. למה?

דנית אגסי:

אנחנו רוצים שהמבחן יהיה מבחן תושבות, לא מבחן אזרחות. מבחן האזרחות נראה לנו מבחן לא רלוונטי.   

סיגל קוגוט:

המשמעות היא שלגבי אזרח לא יחולו התנאים המחמירים.

דנית אגסי:

המבחן הוא מבחן התושבות, שזה כולל גם את תושבי השטחים. 

אריה יוסקוביץ:

מבחן התושבות הוא מבחן פיזי.  יש הרבה קשיים במבחן התושבות.

דוד ליבאי:

את יודעת איזה דיונים יהיו בבתי משפט לגבי השאלה אם האיש תושב או לא תושב? 

סיגל קוגוט:

המשמעות היא שעל אזרח ישראל יוכלו להכריז בצורה יותר מקלה.




דנית אגסי:

אנחנו נבדוק את ההגדרה של תושב.

אריה יוסקוביץ:

אני מציע שהסמכויות לגבי ההכרזה תהיינה רחבות ביותר ככל שזה נוגע לאזרח או לתושב.  

סיגל קוגוט:

אנחנו נחפש הגדרת תושבות יותר רחבה. אתה רוצה לאפשר הכרזה על אדם לפי זיקתו לישראל. מה שכתוב פה זה שאזרחות זאת אחת הזיקות שבגללן הממשלה צריכה להשתכנע. אם מוחקים את זה, אז לפחות לא להסתפק בתושבות לפי חוק הארכת תוקפן.  

אריה יוסקוביץ:

	המסקנה של הוועדה היתה תושב כמשמעותו בחוק מרשם האוכלוסין, לרבות אזרח ישראלי..

סיגל קוגוט:

כל השאלה היא אם יש אזרח ישראלי שאין לו זיקה לישראל.

אריה יוסקוביץ:

הצעתי לרואי שיוסיף בנוסף להגדרה של מבחן התושבות את המילים "לרבות אזרח ישראלי". 

סיגל קוגוט:

אנחנו נביא נוסח לישיבה הבאה.  

אריה יוסקוביץ:

	תלכי לפי הגדרת תושב בחוק המרשם, כי זאת ההגדרה רחבה ביותר.

סיגל קוגוט:

אנחנו נבדוק את זה. אני הצעתי את האזרח. הם מבקשים למחוק את האזרח מן הטעם שאנחנו מאפשרים הקלה אם מדינה זרה מכריזה. זה עניין של ערכים. מצד אחד, אפשר להגיד שכשיש למישהו זיקה של אזרחות למדינה, המדינה חייבת כלפיו דברים והיא לא תכריז עליו כעוסק בטרור אם אין לה ראיות. זאת הגישה שעמדה ביסוד הנוסח שלי.

הגישה השנייה אומרת שהיכולת של המדינה להביא ראיות על אדם תלויה בקשר של אותו אדם למדינה. אם האדם פעיל במדינת ישראל יש לגיטימציה לבקש משירותי הביטחון להביא ראיות טובות. לעומת זאת, אם יש לאדם זיקה של אזרחות לישראל אבל הוא לא חי שנים רבות בישראל, עד כמה אפשר להביא ראיות? 

דוד ליבאי:

אם מדובר באדם שחי בישראל, אז אני סומך על שירותי הביטחון שיהיה להם מספיק מידע על היותו עוסק בטרור. פה אני מבין שההגדרה קשורה להכרזה.

אריה יוסקוביץ:

ואם הוא רק אזרח?  השאלה מי הגורם היותר יעיל לתת את המידע.

סיגל קוגוט:

גם כמה צריך להתאמץ בשביל להביא ראיות יותר טובות נגד האיש הזה.

אריה יוסקוביץ:

	את צודקת, זה המבחן.

היו"ר מיכאל איתן:

גם לאזרחות יש משקל. אנחנו רוצים לתת לאזרחי ישראל הגנה יותר גדולה, במיוחד כשמדובר בגורמים זרים שמכריזים.

אריה יוסקוביץ:

זה הנוסח שיש לך כאן.

רואי דיק:

	יש מקרים של אזרחים ישראליים שניתקו את כל קשריהם עם הארץ.

היו"ר מיכאל איתן:

צריך לשלול לו את האזרחות. אם זה מה שמטריד את המחוקק, שיגיד שאלה לא נחשבים אזרחים. להתחיל לעשות בחקיקה כל מיני סוגים של אזרחים.. 

דוד ליבאי:

האם יש משמעות לאזרח ישראלי? יש חובות כלפיו? הוא כולו נרמס להחלטה של מדינה זרה? מה הקו?

דנית אגסי:

אנחנו מדברים על אותו אזרח שאין לו שום זיקה למדינת ישראל.

אדווין פרידמן:

איך את יודעת? אולי הוא בא כל שנה לעשות מילואים.

דוד ליבאי:

אם לשירותי הביטחון יש מידע על מישהו שמהווה בעיה ביטחונית והוא אזרח ישראלי אפשר למנוע ממנו הארכת דרכון. לא צריך לחשוב שכולם חדלי אונים. בגלל זה לא צריך לרוקן את משמעות האזרחות מכל תוכן ולהציב קריטריון של תושבות שקשה להוכחה. לא תמיד ברור מי תושב. יש אנשים שיש להם דירה פה, דירה בספרד, דירה במוסקבה או בניו-יורק. האם הם תושבים? 




היו"ר מיכאל איתן:

נשאיר את זה כך. "אדם", "חבר בני אדם" – אדם שאינו אזרח ישראלי או תושב ישראל; חבר בני אדם שמרכז עסקיו אינו בישראל ואם הוא תאגיד גם אינו רשום בישראל. "ארגון טרור מוכרז" – ארגון טרור מוכרז כאמור בפסקה (1) להגדרה "ארגון טרור מוכרז".

סיגל קוגוט:

רשות ביטחון ורשות מוסמכת במדינה זרה עוד לא הגדרנו. הכוונה שזה יהיה מקביל לגופים שלנו במדינות זרות.

יולי תמיר:

	אין אבחנה בין מדינה זרה אחת למדינה זרה אחרת?

סיגל קוגוט:

זה אמור לבוא לידי ביטוי בשיקול הדעת.

היו"ר מיכאל איתן:

	(ג) בבואה להפעיל את הסמכות לפי סעיף קטן (א) רשאית הממשלה לראות בכך שאדם כאמור באותו סעיף קטן הוא חבר בארון טרור מוכרז ראיה לכאורה לכך שהאדם הוא אדם העוסק בטרור.

רואי דיק:

השאלה היא אם בהליך מינהלי המילה "ראיה לכאורה" היא המילה המתאימה. 

היו"ר מיכאל איתן:

(ד) בבואה להפעיל את הסמכות לפי סעיף קטן (א) רשאית הממשלה לראות בכך שנקבע מחוץ לישראל שאדם או חבר בני אדם, לפי הענין, עוסק בטרור ,ראיה לכאורה לכך שהוא עוסק בטרור ,אם הוגשה לה בכתב חוות דעת מנומקת מטעם רשות ביטחון שלפיה..

רואי דיק:

לפי הנוסח שלנו המילה "מנומקת" לא מתאימה. הנימוק פה הוא לא תוצר לוואי של התהליך.

סיגל קוגוט:

צריך איזה נימוק.

היו"ר מיכאל איתן:

"(1) רשות מוסמכת במדינה זרה העבירה לרשות הביטחון סיכום מידע אשר ממנו עולה כי אדם או חבר בני אדם עוסק בטרור; (2) הרשות המוסמכת במדינה הזרה מהווה גורם מהימן על רשות הביטחון;" נראה לי שב(2) אתם מחמירים עם עצמכם. יכול להיות שהרשות המוסמכת היא לא גורם מהימן.

סיגל קוגוט:

אוי ואבוי. 

היו"ר מיכאל איתן:

במקרה הספציפי הזה, על בסיס סיכום מידע סביר..

סיגל קוגוט:

	לכן רציתי להוסיף פה את זה שסיכום המידע נראה לא מהימן. למה לא להוסיף את זה?

היו"ר מיכאל איתן:

אני מציע לכם לכתוב ב(2) כך: הרשות המוסמכת במדינה הזרה מהווה בנסיבות העניין  גורם מהימן על רשות הביטחון. 

3. "רשות הביטחון השתכנעה כי לא ניתן בנסיבות העניין לקבל את המידע שבהסתמך עליו נכתב סיכום המידע . 4. כי רשות הביטחון העבירה לגורם המכריז ראיות נוספות הנוגעות לעניין בוועדת השרים, אם הן מצויות בידה.  אם נקבע כי האדם או חבר בני אדם עוסק בטרור על ידי מועצת הביטחון של האומות המואחדות או מי שהסמיכה לכך  כי רשות הביטחון העבירה לגורם המכריז ראיות נוספות הנוגעות לגורם המוכרז, אם מצויות בידה".

סיגל קוגוט:

הדגש שלי הוא קצת יותר מאמץ על רשויות הביטחון. אתה לא קיבלת את הגישה שלי.

היו"ר מיכאל איתן:

(ה) "הכריזה הממשלה על אדם או על חבר בני אדם שהוא אדם העסוק בטרור או ארגון העוסק בטרור לפי סעיף זה ובוטלה קביעת המדינה הזרה או מועצת הביטחון כאמור בסעיף קטן (ב) לגבי אותו אדם או חבר בני אדם, תבטל הממשלה את הכרזתה כאמור; אין בהוראות סעיף קטן זה כדי לגרוע מהסמכות להכריז על חבר בני אדם כארגון טרוריסטי לפי פקודת מניעת טרור או כהתאחדות בלתי מותרת לפי תקנות ההגנה (שעת חירום). 

בקשה לביטול הכרזה והדיון בה 3. (א) הממשלה, לפי הצעת שר הביטחון ושר המשפטים, תמנה ועדה מייעצת בת שלושה חברים, שהם: שופט בדימוס של בית המשפט המחוזי או של בית המשפט העליון והוא יהיה היושב ראש, חבר אחד בעל רקע בטחוני הולם ונציג היועץ המשפטי לממשלה (בחוק זה – הוועדה המייעצת)". 
 
סיגל קוגוט:

כאן ביקשו שלא נכתוב נציג היועץ המשפטי לממשלה אלא משפטן שמינה היועץ המשפטי לממשלה. 
 
דנית אגסי:

אנחנו רוצים שתהיה אפשרות למנות גורם חיצוני, כמו גמלאי בכיר בעל ניסיון.  

היו"ר מיכאל איתן:

צריכה להיות אחידות בחקיקה. 

דוד ליבאי:

המושג של משפטן שמינה היועץ המשפטי יותר מתאים.



היו"ר מיכאל איתן:

למה אנחנו צריכים להמציא פרשנויות..?

סיגל קוגוט:

	יש חוקים שכתוב בהם נציג, יש חוקים שכתוב בהם שX מינה.

היו"ר מיכאל איתן:

כשכותבים נציג, אז כולם יודעים שהכוונה היא לנציג חיצוני או לנציג פנימי. למה אנחנו מסבכים את עצמנו?

סיגל קוגוט:

נציג זה לא תמיד פנימי. 

היו"ר מיכאל איתן:

למה אנחנו צריכים בכל חוק להסביר? אפשר שיהיו  מוסכמות. אם המילה "נציג" בחקיקה של מדינת ישראל מאפשרת גם מינוי נציג חיצוני, אני מתנגד שנכתוב את זה. 

דנית אגסי:

	אנחנו נבדוק את זה שוב.

יולי תמיר:

האם את הערה 11 מקבלים?

סיגל קוגוט:

כן. 

דוד ליבאי:

	אני מבין שהדגש הוא על עובד מדינה.

היו"ר מיכאל איתן:

למה הוא צריך להיות עובד מדינה?

דוד ליבאי:

	כי אתה לא היית רוצה שהיועץ ימנה מישהו חיצוני.

היו"ר מיכאל איתן:

למה לא? למה אני צריך לסגור את זה? השאלה היא אם אתם רוצים לכתוב שהוא יהיה משפטן.



דנית אגסי:

אנחנו צריכים לבדוק את זה.

היו"ר מיכאל איתן:

	(ב) "מי שהוכרז כארגון העוסק בטרור או כאדם העוסק בטרור לפי סעיף 2 או 2א ומי שנפגע במישרין מהכרזה כאמור, רשאי בכל עת להגיש לוועדה המייעצת, בקשה לביטול ההכרזה, וכן להגיש בקשה נוספת אם נתגלו עובדות חדשות או השתנו הנסיבות".

רואי דיק:

	יש פה איזו שהיא כפילות. אם בכל עת הוא יכול להגיש, אז איך יכול להיות שבקשה נוספת הוא יכול להגיש רק אם נתגלו עובדות חדשות?

אריה מוסקוביץ:

הוא יכול מידי פעם להגיש בקשות אם יש בידיו ראיות חדשות.

סיגל קוגוט:

הכוונה פה היא שלא ישתמע שהוא יכול להגיש פעם אחת. אם זה נדחה ויש לו דברים חדשים, הוא יוכל לפנות שוב.

היו"ר מיכאל איתן:

ואם אין לו?

סיגל קוגוט:

הוא לא יפנה שוב על אותו דבר. זה יהיה בבדיקה התקופתית. 

היו"ר מיכאל איתן:

	(ג) "הוועדה המייעצת תדון בבקשה ותביא את המלצתה לפני הממשלה, לאחר שניתנה למבקש הזדמנות להביא את טענותיו בפניה; מצאה הוועדה המייעצת שלא מתקיימים התנאים להכרזה לפי סעיפים 2 ו2א(א) תמליץ לממשלה לבטל את ההכרזה, ולעניין זה לא יחולו הוראות סעיפים 2א(ג) ו-(ד), אלא אם כן שוכנעה הוועדה כי יש במידע כאמור באותם סעיפים כדי להוות יסוד סביר".

סיגל קוגוט:

	אנחנו נכתוב ועדת שרים במקום הממשלה.

היו"ר מיכאל איתן:

	(ד) "הממשלה תדון בהמלצת הוועדה המייעצת, ותיתן בה את החלטתה בתוך מועד שייקבע; לעניין החלטת הממשלה לפי סעיף קטן זה לא יחולו הוראות סעיפים 2א(ג) ו(ד), אלא אם כן שוכנעה הוועדה כי יש במידע כאמור באותם סעיפים כדי להוות יסוד סביר".

	ביקורת תקופתית 3א. "הכריזה הממשלה על אדם או על חבר בני אדם לפי סעיף 2 או 2א, וחלפו שלוש שנים מועד פרסום ההכרזה או ממועד הביקורת התקופתית האחרון, תובא ההכרזה בפני הועדה המייעצת והיא תבחן אם השתנו הנסיבות או נתגלו עובדות חדשות ואם התנאים להכרזה לפי חוק זה עדיין מתקיימים; הוועדה המייעצת תביא את המלצותיה בפני הממשלה אם סברה כי יש מקום לדון מחדש בהכרזה, והממשלה תדון בהמלצות בתוך מועד שייקבע".

	ביטול הכרזה. 4(א) "הממשלה רשאית, ביוזמתה או על פי המלצת הוועדה המייעצת כאמור בסעיפים 3 ו-3א, לבטל הכרזה שנתנה לפי הוראת סעיף 2 או 2א. (ב) בהחלטה על ביטול הכרזה לפי סעיף זה תקבע הממשלה את מועד תחילתו של הביטול. (ג) אין בביטול הכרזה לפי סעיף זה או כתוצאה מהגשת עתירה לבית המשפט העליון בשבתו כבית משפט גבוה לצדק כדי למנוע העמדתו לדין של מי שעבר עבירה לפי חוק זה בטרם בוטלה ההכרזה, זולת אם ההכרזה בוטלה מחמת שלא היתה לה הצדקה מלכתחילה".

היו"ר מיכאל איתן:

מה לגבי ביטול ההכרזה?

סיגל קוגוט:

כל הדבר הזה נובע מזה שהתכלית של החוק הזה היא לא רק לבדוק יסודות נפשיים של אנשים, אלא גם להלחם בטרור. אם יסתבר לי שההכרזה היתה בטעות, אז למה שאעמיד את האדם לדין? מדובר על 10 שנים בכלא. 

דנית אגסי:

השאלה היא אם זה במסגרת טיעונים לעונש או במסגרת העמדה לדין. 

סיגל קוגוט:

האם אני אעמיד לדין אדם כשהמדינה עשתה טעות והכריזה עליו בלי בסיס?

היו"ר מיכאל איתן:

	10 שנים אולי לא, אבל.. האדם עבר עבירה. האדם יודע שהמדינה הכריזה. 

סיגל קוגוט:

אתה מדבר על עבירה של דיווח, שזה שנתיים מאסר. אני מדברת על עבירה של מימון טרור, שזה 10 שנים. אני מדברת על אדם שנותן כסף בשביל לקדם טרור. מה פתאום שאעמיד אותו לדין אם הכל היה בטעות? 

היו"ר מיכאל איתן:

כאן כתוב שעם אדם שהוכרז אסור לעשות עסקים, כשמי שעושה איתו עסקים עובר עבירה, לא משנה אם הוא הוכרז בטעות או לא. ברגע שהוא הוכרז ואתה ביודעין מצפצף על החלטת הממשלה ועושה איתו עסקים, אז אתה עושה משהו לא בסדר. הממשלה זה לא קרקס. האדם יכול ללכת לוועדה ולהגיד שהיתה טעות. אני חושב שזה גם לא הגיוני שכאשר היתה טעות והאדם עשה דבר כזה יאשימו אותו במימון טרור. 

טל נדב:

בזה שהוא המשיך לנהל עסקים הוא צדק.

היו"ר מיכאל איתן:

הוא לא צדק, כי האיסור הוא לנהל עסקים עם מי שהוכרז, לא עם מי שעוסק בטרור. האיסור הפלילי אומר שמי שעושה עסקים עם אדם שהוכרז כעוסק בטרור עובר עבירה. אני מוכן לקבל שזאת לא אותה עבירה כמו מי שעושה עסקים עם מי שעוסק בטרור.  

אריה יוסקוביץ:

כולנו זוכרים פסק דין שפלוני הואשם בבריחה ממשמורת חוקית. הלך בית המשפט בשנת 1948..

היו"ר מיכאל איתן:

הוא אמר שהמשמורת לא חוקית. זאת עבירה אחרת. כאשר העבירה היא בריחה ממשמורת חוקית, אחד הדברים שצריך להוכיח זה שהמשמורת היתה חוקית. כאן העבירה היא לא שהאדם עשה עסק  עם מי שעוסק בטרור, אלא הוא עשה עסק עם מי שהוכרז. עצם ההכרזה מחייבת התנהגות מסויימת מאנשים. אנחנו אומרים לאוכלוסיית מדינת ישראל כך: ברגע שאדם הוכרז כעוסק בטרור אתם חייבים לנקוט באמצעי זהירות ולא לבצע איתו עסקים. אם אתם מבצעים איתו עסקים, זה לא יעזור לכם אחר כך אם הסתבר שהיתה טעות. אני מייצר נורמה שאומרת שבמלחמה בטרור האזרחים יישמעו לממשלה. אם הם לא נשמעים אז הם עוברים עבירה. עצם הפרת ההוראה של הממשלה היא עבירה. 

אריה יוסקוביץ:

אתה אומר שבית המשפט לא יוכל לשאול אם ההכרזה היתה כדין.

היו"ר מיכאל איתן:

	אנחנו מתייחסים לסיטואציה בה אדם הפר את ההוראה שלא לעשות עסק עם אדם מוכרז.  אפילו אם ההכרזה תבוטל בשלב מסויים, זה לא יהיה רלוונטי לגבי מי שהפר את ההוראה כאשר ההכרזה היתה בתוקף.

אריה יוסקוביץ:

	מיקי, זה לא יחזיק מעמד.

סיגל קוגוט:

אתה אמרת קודם שאתה יודע שחלק מההכרזות כאן נעשות על פי ראיות לא טובות.  אתה אמרת שתתן לזה ביטוי בכל אחד מהפרקים הבאים. במה אתה נותן לזה את הביטוי? 

היו"ר מיכאל איתן:

בנקודה הזאת אני לא מוכן להתפשר. 

סיגל קוגוט:

על חובת דיווח אתה יכול לומר את זה, לא על מימון טרור.

היו"ר מיכאל איתן:

אני אמרתי שאם יסתבר שהאדם לא עסק בטרור העונש יהיה אחר לגמרי. 

יולי תמיר:

אתה צודק בזה שאתה אומר שמרגע שניתנה ההכרזה האזרחים צריכים לכבד אותה. אם יתברר שלהכרזה לא היתה הצדקה מלכתחילה, אז העבירה שעשה האדם שעמד בקשר עם האדם שהוכרז היא עבירה שונה. לזה צריך לתת ביטוי. העבירה שעליה יישפט אותו אדם היא עבירה על ההכרזה, לא על מימון טרור. אתה שם בסל אחד שני סוגים של עבירות.


היו"ר מיכאל איתן:

אפשר לקבוע שתי רמות של ענישה.

סיגל קוגוט:

עדיין זה לא מימון טרור, אלא עבירה אחרת.

היו"ר מיכאל איתן:

אנחנו נמצאים בנקודה שבה יש הכרזה. כאשר אנחנו אומרים שהאדם עשה עסק עם אדם שהוכרז, כשמסתבר מאוחר יותר שהוא בכלל לא קשור לטרור, אי אפשר להאשים את האדם שעשה עסק שהוא מימן טרור. זה ברור.  אפשר להאשים אותו על זה שהוא עשה משהו לא בסדר. אני ארצה עונש על מימון טרור כאשר השופט יודע שלא היה מימון טרור? איזה צדק יש פה?

אריה יוסקוביץ:

איפה נכשלת? נכשלת בזה שלא הודעת לרשויות.

סיגל קוגוט:

בדיווח.

היו"ר מיכאל איתן:

זה לא עניין של דיווח, זה עניין של הפרה בוטה, מכוונת, ידועה. אני חושב מה כל אחד מאיתנו היה עושה. מה היית עושה אם היית יודע שהכריזו עלי שאני עוסק בטרור והייתי אומר לך שתלווה לי כסף, שתממן לי עסק? 

אריה יוסקוביץ:

איפה נכשלתי? נכשלתי בזה שהפעלתי שיקול דעת שנוגד את שיקול דעתך.

היו"ר מיכאל איתן:

לא מדובר בשיקול דעת. הפרת הוראה. אני בא אליך ומבקש ממך להשקיע. כשאתה יודע שאני מוכרז אתה צריך ללכת לבטל את ההכרזה, כי אחרת אם תעשה איתי עסקים תעשה עבירה. אני לא רוצה שתעשה איתי עסקים משום שאתה מאמין שההכרזה לא נכונה.

דוד ליבאי:

מה שאתה אומר הוא נכון. ברגע שיש הכרזה על אדם או על ארגון מסויים יש לכבד אותה. לא ייתכן שיתייחסו לזה כאל דבר שהוא לא חד משמעי. אם מתבטלת ההכרזה ,אז הביטול לא מבטל את תוקפה בדיעבד. כל זמן שההכרזה קיימת צריך לכבד אותה. הניסוח של פיסקה (ג) לא נראה לי, אם כי הכוונה רצויה. הייתי כותב כך: ביטול הכרזה לא מבטל את תוקפה בדיעבד, אולם החליטה הוועדה או פסק בית המשפט כי ההכרזה בטלה וכי לא היתה לה הצדקה מלכתחילה, מי שעבר עבירה לפי חוק זה לפני ביטול ההכרזה פטור מאחריות פלילית.

סיגל קוגוט:

על זה מדובר, רק היו"ר לא מסכים לזה. היו"ר לא הסכים איתנו, כי הוא טען שהיסוד הנפשי של האדם שעשה עסקים עם מי שהוכרז הוא כזה שגם אם לא היתה לה הצדקה מלכתחילה הוא מבחינתו הפעיל יסוד נפשי של צפצוף. אני אומרת לו שאם השלטון הכריז באופן שלא היתה הצדקה מלכתחילה, אז השילטון לא צריך להכניס מישהו לכלא על זה.

דוד ליבאי:

ההבדל כאן הוא שלא האדם עושה דין לעצמו, אלא אנחנו מכירים בכך שיש גוף מוסמך. אי אפשר להגיד לאדם שפעל על פי הכרזה מעויינת מלכתחילה שהוא עבר עבירה.

היו"ר מיכאל איתן:

	אני לא מסכים שהיא תהיה מעויינת מלכתחילה.

יולי תמיר:

האם אין כאן מצב שהאדם עבר עבירה מנהלית?

דוד ליבאי:

הוא עבר עבירה פלילית.

היו"ר מיכאל איתן:

אני מסתכל על מסרים שאנחנו מעבירים לאוכלוסייה. בנושא הזה אני לא רוצה שמישהו יקח על עצמו סיכון מלכתחילה, כלומר יוכיח אחר כך שכל ההכרזה היתה בטעות. 

דוד ליבאי:

הוא עובר עבירה.

היו"ר מיכאל איתן:

הוא לא עובר, כי הוא אומר לעצמו שהוא יודע שיולי תמיר לא עוסקת בטרור ושרק שירותי הביטחון מכריזים עליה. 

דוד ליבאי:

אתה חייב לכבד את זה.  

היו"ר מיכאל איתן:

אני יכול להניח שאם יהיה לי מספיק כוח לבוא אחר כך לבית המשפט ולהוכיח שמלכתחילה ההכרזה לא היתה תקפה, בית המשפט יבטל אותה למפרע וכתוצאה מזה אני אצא זכאי.

אריה יוסקוביץ:

זה החוק בישראל.

היו"ר מיכאל איתן:

	אני לא מוכן לזה.

דוד ליבאי:

אדם שהעביר רכוש עבר עבירה, גם אם ההכרזה בטלה. יצרנו כאן שני מדרגי ביטול. הביטול של ההכרזה לא אומר שלא היה לה יסוד מלכתחילה. אם יש הכרזה אתה חייב לכבד אותה. השארנו פתח למצב יוצא דופן, שבו אם הוועדה או בג"ץ לא מחליטים על ביטול - כשהם יודעים להבדיל בין ביטול לביטול חריג שאומר שמלכתחילה היתה טעות..

היו"ר מיכאל איתן:

אני לא מסכים לזה. גם אם הממשלה סתם קבעה על אדם פלוני שהוא עוסק בטרור, יש להם דרכים לבטל את המעשה של הממשלה. אין להם שום זכות ללכת ולעשות עם האדם שהוכרז עסקים. אם הם יעשו עסקים הם יועמדו לדין. אני לא רוצה שאנשים יעשו דין לעצמם.

דוד ליבאי:

אקרא לך את סעיף 4 לחוק העונשין: "נעברה עבירה ובוטל בחיקוק האיסור עליה.." יכולת לומר שבזמן שהחוק היה האיש עבר עבירה.

היו"ר מיכאל איתן:

אם אתה מצטט את זה אתה לא מפנים את מה שאני אומר. העבירה כאן לא קשורה בין מה שקרה מעבר להכרזה. זה לא מעניין אותי.  

דוד ליבאי:

אתה הולך בניגוד לעקרונות יסוד. 

היו"ר מיכאל איתן:

לא נכון. משהכריזה ממשלת ישראל מכל טעם ומכל סיבה, בין אם זה היה ובין אם זה לא היה, שאסור לעשות עסקים עם אדם מסויים, מאותו רגע אסור לעשות עסקים עם אותו אדם, בין אם הוא טרוריסט ובין אם הוא לא טרוריסט. כל מי שיעשה איתו עסקים בעת שהוא מוכרז עובר עבירה. זה לא קשור אם הממשלה צדקה או לא צדקה כשהיא הכריזה על אותו אדם. 

דוד ליבאי:

כל מה שאמרת מקובל לחלוטין. אני השארתי פתח למצב חריג. כמו שלעיתים מבטלים חוק והמחוקק אומר שאם יסתבר שזאת לא עבירה תתבטל האחריות הפלילית לעשייתה וההליכים יופסקו, כך אני מציע לעשות גם פה.  אם אומרים שמלכתחילה לא היתה הכרזה, לא ייתכן להמשיך בהליך.

היו"ר מיכאל איתן:

אני מסכים שכאשר יסתבר שההכרזה היתה טעות, אי אפשר יהיה להעמיד את האדם לדין על זה שהוא עסק במימון טרור. על זה אני מסכים.  אדם הציע לאדם שני  כסף. הנותן בכלל לא התכוון לתת שוחד, אבל המקבל הבין את זה כשוחד. הוא עבר עבירה כשהוא לקח את הכסף. אותו אדם שקיבל את הכסף ידע שהוא מקבל את זה על מנת לבצע עבירה. 

יולי תמיר:

	למה שלא תקבל את הסעיף שסיגל מציעה כאן?

סיגל קוגוט:

	האנלוגיה שלו היא להפרת הוראה חוקית, שזה עונש נמוך.




היו"ר מיכאל איתן:

הנורמה צריכה להיות כך שאדם שעשה עסקים עם אדם שהוכרז כעוסק בטרור יועמד לדין. גם אם יתברר לאחר מכן שהיתה טעות בהכרזה, אין בכך כדי לפטור אותו מעונש. העונש אז יהיה שנה, שנתיים.

דוד ליבאי:

אני רוצה שיכבדו את זה ששוטר עוצר אדם שלא כחוק. לא יתכן שיבוא בית המשפט העליון ויגיד שאם המאסר היה בלתי חוקי..

היו"ר מיכאל איתן:

זה לא אותו דבר. כאן העבירה היא לא העיסוק בטרור..

דוד ליבאי:

הפרה של הכרזה בלתי חוקית של הממשלה.

היו"ר מיכאל איתן:

הפרה של הכרזת ממשלה. זאת העבירה.  

יולי תמיר:

אם תחליט המדינה לתבוע את אותו אדם יהיה לה בסיס לתבוע אותו. אתה לא צריך את הסעיף הזה.

דני גבע:

אני חושב שהפתרון לוויכוח הזה הוא לחזור לסעיף המקורי שבכחול. אי אפשר להכתיב ליועץ המשפטי לממשלה מתי.. 

סיגל קוגוט:

אז תמחק את הסעיף הזה בכלל.

דני גבע:

המתכונת של הכחול יותר טובה מאשר מה שכתוב פה. בכחול כתוב כך:  "אין בביטול ההכרזה לפי סעיף זה כדי למנוע העמדתו לדין של מי שעבר עבירה לפי חוק זה בטרם בוטלה ההכרזה". אין פה אבחנה בין מצב של ביטול ההכרזה בגלל שמלכתחילה לא היה מקום, למצב של ביטול ההכרזה ממועד מסויים.

סיגל קוגוט:

אין לדעתך הבדל?

דני גבע:

ברור לחלוטין שאם ההכרזה בוטלה מהיום והיא תקפה בדיעבד אפשר להעמיד לדין. השאלה שמתעוררת היא אם אפשר להעמיד לדין כאשר ההכרזה בוטלה משום שמלכתחילה לא היה מקום להכריז עליה. פה משאירים שיקול דעת. 

היו"ר מיכאל איתן:

מה המחוקק אומר במקרה הזה? אני רוצה לקבוע נורמה.

דני גבע:

אתה רוצה להכתיב ליועץ המשפטי את שיקול הדעת. 

היו"ר מיכאל איתן:

החוק צריך להראות את עמדת המחוקק. 

תמי סלע:

אם קובעים עבירה על הפרת הכרזה, ברור שיבחרו במקרה של ביטול העבירה הזאת, לא בעבירה של מימון טרור. 

סיגל קוגוט:

מה שהיו"ר מציע זאת עבירה עם עונש נמוך על הפרת הוראה. 

היו"ר מיכאל איתן:

זה מה שאני מבקש שיהיה. אני רוצה שייאמר במפורש שאם זה בוטל בדיעבד, אז אין טעם להרשיע את האדם במימון טרור. 

טל נדב:

זה חריג במשפט הפלילי.

יולי תמיר:

הסעיף הזה יפיל לך את החוק.  תוותר בעניין הזה. 

סיגל קוגוט:

מתי היועץ המשפטי לממשלה יגיש כתב אישום על מישהו כשההכרזה בוטלה מלכתחילה? 

היו"ר מיכאל איתן:

בטח שהוא יעמיד לדין. ברגע שהוא עשה את העסק הוא עשה עבירה. 

טל נדב:

ואם הוא לא שם לב?

היו"ר מיכאל איתן:

	אז אין בעיה.




יולי תמיר:

אתה מנסה לעשות באמצעות חקיקה דבר שהוא בלתי אפשרי: להחליט מתי הפרקליטות תעמיד אדם לדין. אם הסעיף הזה כולו יבוטל תוכל הפרקליטות להעמיד את האדם לדין. אנחנו בתור מחוקקים לא יכולים לסגור את הזירה עד כדי כך. 

היו"ר מיכאל איתן:

אני לא מכיר חקיקה שמשאירה שיקולי דעת בנושאים כל כך מהותיים ליועץ המשפטי. את צריכה להחליט אם תעמידי אדם שעשה עסקים עם אדם שהוכרז או עם ארגון לדין? אם את חושבת שלא צריך להעמיד אותו לדין תאבקי על עמדתך, תעזבי את היועץ המשפטי. אם מישהו חושב כמוני, אז הוא יגיד ליועץ המשפטי שעצם הפרת ההוראה היא עבירה. החוק אומר במפורש שזאת עבירה.  

יולי תמיר:

בספר החוקים הנוכחי כבר יש את האופציה להעמיד לדין.

היו"ר מיכאל איתן:

אני לא מכיר את האופציה הזאת. קודם תחליטי אם את רואה בזה עבירה או לא. אז תראי שיש אנשים שאומרים שזאת לא עבירה, ויש אנשים שאומרים שזאת כן עבירה. את צריכה להחליט, כי אחרת היועץ המשפטי יהפוך למחוקק.

דני גבע:

בחוק הקיים לא כתוב שום דבר לגבי מצבים דומים שבהם יש הכרזה.

סיגל קוגוט:

אתם כתבתם הפוך, כי ידעתם שאם לא תכתבו כלום אז לא יכול להיות שכשההכרזה תבוטל לא יעמידו לדין. את זה לא רציתם.  

היו"ר מיכאל איתן:

הפרשנות המשפטית של הביטוי "מלכתחילה" זה כאילו את הולכת אחורה ומוחקת. אם מלכתחילה זה לא היה קיים לא יכולת לעבור עבירה. על מה עברת? על האוויר? אתה מודיע שמלכתחילה זה לא קיים. אני לא מוכן שאדם שיודע יגיד אחר כך שהוא יוכיח מלכתחילה שזה לא היה קיים.

סיגל קוגוט:

אם השלטון עשה טעות והכריז על אדם..

היו"ר מיכאל איתן:

הוא לא עשה טעות. אני מעדיף בעניין הזה את החיים על בסיס טעות, כי יש פה מלחמה בטרור. אני לא מוכן שאדם יפר הוראות. לא מעניין אותי כרגע אם הוא מחליט שהוא יוכיח יום בהיר אחד שהכל שטויות.

סיגל קוגוט:

הוא מסתכן מאוד, כי מדובר בעבירות של 7 שנים ו-10 שנים. אדם סתם ככה מצפצף על הכרזת ממשלה? אתה חושב שכל כך קל להוכיח שלא היה בסיס להכרזה?

היו"ר מיכאל איתן:

נניח גוף מסויים ישכנע את בנק לאומי בזה שהוא לא עוסק בטרור. לי נראה שלא תהיה לבנק לאומי שום בעיה להעביר את הכסף, מקסימום אחר כך להוכיח בבית משפט.

סיגל קוגוט:

איך הוא יוכיח?

היו"ר מיכאל איתן:

כי הראו לו שכל ההכרזה היתה טעות. 

סיגל קוגוט:

אם הוא לא יצליח להוכיח הוא ילך ל-7 שנים לכלא.

היו"ר מיכאל איתן:

סובייקטיבית הוא בטוח שנפלה כאן טעות.

דוד ליבאי:

מיקי, בנק לא יקח שום סיכון שהוא יורשע בסיוע לטרור.  באיזו מדינה אתה חי?

היו"ר מיכאל איתן:

אני רוצה שבנק לאומי יבטל את ההכרזה, לא יעשה עסק כשיש הוראה ממשלתית שאומרת לו "לא". אם הוא יעשה הוא יקבל עונש. זה צריך להיות כתוב.

דוד ליבאי:

כל מה שאתה אומר נכון, רק מה יקרה אם בג"ץ יגיד שהכל לא היה חוקי מלכתחילה. כאן אתה רוצה ליצור כללים חדשים.

היו"ר מיכאל איתן:

נכון. האי חוקיות היא בהפרת ההוראה.

טל נדב:

הוראה שהיתה מלכתחילה שגויה ולא חוקית.

היו"ר מיכאל איתן:

במצבים מסויימים אומרים לאדם שיש דרך לתקן דברים פגומים. אתה לא עושה דין לעצמך.  

טל נדב:

מה אם יתלו לך על הבית צו הריסה ואתה תגיד שהרשות המקומית טעתה? 



היו"ר מיכאל איתן:

עד שאני לא אבטל את הצו אני לא אוכל להיכנס לבית.

טל נדב:

היית נכנס.

דוד ליבאי:

לא צריך להיכנס. אדם לא יכול להחליט על דעת עצמו.   

אריה יוסקוביץ: 

במשהו האחר שאנחנו יוצרים יעמוד בפני בית המשפט מצב אבסורדי. התוצאה תהיה זילות החוק והמנגנון. הוא יגיד שהוא צריך לקחת בשיקולים שלו שההכרזה היתה פגומה ובוטלה מלכתחילה. אומר דני שבסיטואציה רגילה על פי דיני העונשין זה לא היה נכנס לבית המשפט, כי היועץ המשפטי היה מפעיל את שיקול דעתו.

היו"ר מיכאל איתן:

גם היום הוא יכול להפעיל, אבל רק אחרי שקבעתי שזאת עבירה. אם אני לא אקבע שזאת עבירה, אז אפילו אם הוא ירצה הוא לא יוכל. 

אריה יוסקוביץ:

הסיטואציה שאתה מתאר היא סיטואציה אומללה, שבה יעמוד פלוני כדי להוציא אותו באיזה שהוא קנס של 500 שקל, או חודש ימים מאסר על תנאי.  

סיגל קוגוט:

	אתה אמרת שתאזן את ההכרזה שהיא על בסיס עדות שמועה בסעיפי העבירות. אתה לא רואה בזה סוג של איזון?

היו"ר מיכאל איתן:

לא. ההכרזה נותנת אפשרות לכל אחד לפנות כדי לבטל אותה, היא נותנת אפשרות לעונש מופחת בגין הפרת ההוראה, היא נותנת אפשרות לביטול בדיעבד ואי האשמה בעיסוק בטרור.  אני לא מקבל את זה שאדם יעשה דין לעצמו.

דוד ליבאי:

החייל חייב למלא פקודה, אבל אם הפקודה היא בלתי חוקית בעליל אז לא יעמידו אותו לדין.

היו"ר מיכאל איתן:

זה לא דומה, כי כאשר חייל צריך למלא הוראה בלתי חוקית בעליל אז הוא יוצר מצבים שאין מהם חזרה.

אריה יוסקוביץ:

למה? להיכנס לבית של מישהו?

היו"ר מיכאל איתן:

להיכנס לבית זה לא בלתי חוקי בעליל. אנחנו מדברים על כך שהאדם שלגביו אני מפעיל את העונש נמצא במצב של יכולת לפעול כאזרח הגון. אני לא עושה לו דבר בלתי הפיך. הוא יכול לבטל את העניין על ידי פנייה לוועדה, על ידי פנייה לבג"ץ. הוא לא יכול לעושת דין לעצמו. 

אריה יוסקוביץ:

מצב בלתי חוקי בעליל זה מצב הפיך.

היו"ר מיכאל איתן:

הייתי מוותר, אבל אני אומר לעצמי שמשמעות הוויתור היא הקלת ראש במלחמה בטרור. זה המסר. שבן אדם יקח על עצמו את האחריות להפר הכרזה של ממשלה זה זילות של המלחמה בטרור. מוכרחים בעניין הזה להקפיד. צריך לתת קרדיט לממשלה ולהכרזת הממשלה בצד השמירה שהדבר הזה ייבדק וייעשה, לא שהאדם ייעשה דין לעצמו. איך שעשית את המעשה עברת עבירה.

יולי תמיר:

אתה מייחס לאדם שתי מחשבות שונות. מבחינת ההרתעה לא עשית שום דבר, כי האדם בזמן שהוא פועל לא.. 

היו"ר מיכאל איתן:

זאת סיטואציה שאני צריך להביא, לא את. אני בא אליך ומציע לך שנעשה עסק. את אומרת לי שהוכרזתי. אני מוכיח לך שזאת טעות. את אומרת לעצמך שתעשי איתי את העסק, מקסימום  אחר כך תוכיחי בבית משפט. אני רוצה שעצם עשיית העסק תחשב כעבירה, לא משנה אחר כך גם אם תוכיחי אחרת בבית משפט.

סיגל קוגוט:

היא לא תעשה איתך עסק. מי יקח סיכון?

היו"ר מיכאל איתן:

למה שהיא לא תיקח סיכון?

סיגל קוגוט:

	כי אם היא תיכשל היא תצטרך להיכנס לכלא.

היו"ר מיכאל איתן:

אנשים מהמרים יום יום, שעה שעה על כל מיני דברים. אנשים הולכים לתחומים האפורים. אני רוצה להגיד להם מראש שבעניין הזה אין תחום אפור. האורות האדומים נדלקים הרבה לפני זה.  נסכם את זה כך שיהיו שתי גרסאות.

סיגל קוגוט:

	אתה בעצמך אמרת שזה לא רלוונטי לכל עבירה.



היו"ר מיכאל איתן:

	נכון.

סיגל קוגוט:

	אנחנו צריכים קודם כל לראות על איזה עבירות מדובר.

היו"ר מיכאל איתן:

	בסדר. פרסום 5(א) "הודעה על הכרזה לפי סעיף 2 וכן הודעה על ביטול הכרזה לפי סעיף 4, תפורסם ברשומות. (ב) שר המשפטים רשאי לקבוע דרכים נוספות להביא את דבר ההכרזה או ביטולה, לפי הענין, לידיעת הציבור". סיימנו את הפרק על ההכרזה.

הישיבה ננעלה בשעה 13:25





